PATVIRTINTA

 Šilutės lopšelio-darželio „Žibutė“

 direktoriaus 2017 m. rugsėjo 1 d.

 įsakymu Nr. V-73

**ŠILUTĖS LOPŠELIO–DARŽELIO „ŽIBUTĖ“ ŠVIETIMO PAGALBOS VAIKUI TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Švietimo pagalbos vaikui teikimo tvarkos aprašas reglamentuoja Šilutės lopšelio-darželio „Žibutė“ švietimo pagalbos specialistų (logopedų, socialinio pedagogo, judesio korekcijos mokytojo, psichologo), grupių auklėtojų, vadovų veiklą, susijusią su vaikų socialinių, pedagoginių, psichologinių poreikių tenkinimu, leidžiančiu didinti ugdymo(-si) veiksmingumą.

2. Šis Aprašas parengtas vadovaujantis Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Vaiko gerovės komisijos sudarymo ir jos darbo organizavimo tvarkos aprašu, patvirtintu Lietuvos Respublikos švietimo ir mokslo ministro 2017 m. gegužės 2 d. įsakymu Nr. V-319, Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo ir mokslo ministro 2016 m. lapkričio 2 d. įsakymu Nr. V-950, Dėl mokinių, turinčių specialiųjų specialiųjų ugdymosi poreikių, ugdymo organizavimo tvarkos 2011 m. rugsėjo 30 d. Nr. V-1795, Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2017 m. rugpjūčio 30 d. įsakymu Nr. V-663, auklėtojų, logopedų, socialinio pedagogo ir judesio korekcijos mokytojo pareigybių aprašais.

3. Šis Aprašas nustato švietimo pagalbos gavėjus, teikėjus, pagalbos organizavimo formas ir rūšis, padedančias vaikui įgyvendinti teisę į mokslą.

4. Švietimo pagalbos tikslai:

4.1. padėti įgyvendinti vaikų teisę į ugdymą;

4.2. užtikrinti veiksmingą vaikų ugdymąsi lopšelyje-darželyje;

4.3. sudaryti prielaidas pozityviai socializacijai ir pilietinei brandai, bei vaikų saugumui lopšelyje-darželyje.

5. Švietimo pagalbos uždaviniai:

5.1. užtikrinti vaikų saugumą lopšelyje-darželyje;

5.2. sudaryti sąlygas specialiųjų ugdymosi poreikių vaikų ugdymui/si;

5.3. padėti vaikams adaptuotis lopšelyje-darželyje;

5.4. teikti reikalingą psichologinę, socialinę pedagoginę, logopedo pagalbą.

6. Švietimo pagalbos teikimo principai:

6.1. visuotinumas – pagalba teikiama visiems vaikams, kuriems jos reikia;

6.2. kompleksiškumas – pagalba teikiama pagal poreikį kartu su kitomis švietimo sistemos pagalbos vaikams teikimo formomis;

6.3. decentralizacija – šeimos, visuomenės bei kitų institucijų dalyvavimas;

6.4. individualumas – pagalba teikiama atsižvelgiant į konkretaus vaiko problemas;

6.5. veiksmingumas - remiamasi profesionalia vadyba, tinkamais ir laiku priimtais

sprendimais.

**II SKYRIUS**

**ŠVIETIMO PAGALBOS GAVĖJAI, TEIKĖJAI, FORMOS IR RŪŠYS**

7. Švietimo pagalbos gavėjai – lopšelio-darželio vaikai, pedagogai, auklėtojų padėjėjai.

8. Švietimo pagalbos teikėjai – švietimo pagalbos specialistai, grupių auklėtojai, lopšelio-darželio vadovai, Šilutės rajono švietimo pagalbos tarnybos specialistai.

9. Švietimo pagalbos formos:

9.1. individualus darbas su vaiku, turinčiu specialiųjų ugdymosi poreikių, iškilus

individualioms problemoms;

9.2. darbas su grupe ( grupiniai užsiėmimai);

9.3. darbas su vaiko šeima ar jo atstovais pagal įstatymą (pagalba sprendžiant problemas, trukdančias vaiko ugdymo/si procesui, tėvų (globėjų, rūpintojų) ir lopšelio-darželio bendradarbiavimas;

9.4. darbas su lopšelio-darželio bendruomene (saugios aplinkos kūrimas ir palaikymas, mikroklimato gerinimas);

9.5. darbas su socialiniais partneriais siekiant užtikrinti pagalbos veiksmingumą.

10. Švietimo pagalbos teikimo rūšys:

10.1. konsultavimas vaiko, vaikų grupės, auklėtojų, tėvų (globėjų, rūpintojų) siekiant padėti išsiaiškinti ir suprasti tai, kas vyksta jų gyvenimo ir ugdymosi erdvėje, tinkamai elgtis, geriau pažinti save, padėti konkrečiam vaikui pasiekti geresnių ugdymosi rezultatų;

10.2. ugdymo diferencijavimas vaikui ar vaikų grupei, siekiant sudaryti palankias sąlygas tiek gabių, tiek ugdymosi problemų turinčių vaikų ugdymui;

10.3. socialinių ir gyvenimo įgūdžių formavimas – ugdomas gebėjimas priimti sprendimus ir spręsti problemas, suvokti ir valdyti savo emocijas, globoti kitus ir jais rūpintis, kurti ir palaikyti pozityvius santykius su kitais, atsakingai priimti sprendimus, laikytis sveikos gyvensenos reikalavimų;

10.4. netinkamo elgesio korekcija, socialiai priimtino elgesio modeliavimas;

10.5. smurto, patyčių ir teisės pažeidimų prevencija;

10.6. pagalbos komandos telkimas lopšelyje-darželyje (esant reikalui, pasitelkiant šeimą bei socialinius partnerius), siekiant sėkmingai spręsti iškilusias vaikų problemas.

**III SKYRIUS**

**ŠVIETIMO PAGALBOS TEIKIMO ORGANIZAVIMAS**

11. Specialioji pedagoginė pagalba – teikiama, kai ją skiria įstaigos Vaiko gerovės komisija ar Švietimo pagalbos tarnyba, tėvų (globėjų/rūpintojų) sutikimu:

11.1. specialiosios pedagoginės pagalbos vaikams teikėjai — socialinis pedagogas, logopedas, psichologas, judesio korekcijos mokytoja;

11.2. specialioji pedagoginė pagalba vykdoma, kai vaiko gerovės komisijos paskirtos specialiosios pagalbos gavėjų sąrašą, komisijos pirmininko suderintą su Švietimo pagalbos tarnyba, patvirtina lopšelio-darželio direktorius.

12. Socialinė pedagoginė pagalba vaikams teikiama ugdymo proceso metu specialiųjų pratybų forma (individualios, grupinės).

13. Švietimo pagalbos specialistai:

13.1. tiria ikimokyklinio ugdymo grupių vaikų kalbą (tartį, foneminę klausą, žodyną, gramatinę sandarą, rišliąją kalbą);

13.2. nustato kalbos sutrikimų pobūdį;

13.3. planuoja veiklą kalbos sutrikimams šalinti, numato vaikų kalbos ir kalbėjimo korekcijos kryptis;

13.4. konsultuoja tėvus (globėjus, rūpintojus) bei grupių auklėtojus;

13.5. teikia socialinę pedagoginę pagalbą;

13.6. konsultuoja psichologas.

14. Šilutės rajono švietimo pagalbos tarnybos psichologai bei socialiniai pedagogai teikia psichologinę pagalbą ir socialinę pedagoginę pagalbą pagal poreikį vaikams, jų tėvams (globėjams, rūpintojams), lopšelio-darželio darbuotojams.

15. Sveikatos priežiūros specialistas dirba bendradarbiaudamas su lopšelio-darželio bendruomene, kitais sveikatos priežiūros, psichologinės bei socialinės pedagoginės pagalbos ir kitų suinteresuotų tarnybų specialistais:

15.1. teikia sveikatinimo veiklos metodines konsultacijas auklėtojams, vaikams, jų tėvams (globėjams, rūpintojams) bei kaupia metodinę ir informacinę medžiagą vaikų sveikatos išsaugojimo ir stiprinimo klausimais;

15.2. teikia informaciją sveikatos išsaugojimo bei stiprinimo klausimais ir organizuoja šios informacijos sklaidą (stenduose, renginiuose, viktorinose ir pan.) lopšelio-darželio bendruomenei;

15.3. inicijuoja ir dalyvauja lopšelio-darželio sveikatinimo projektų (programų) rengime bei juos įgyvendinant;

15.4. teikia pagalbą vaikams ugdant sveikos gyvensenos ir asmens higienos įgūdžius;

15.5. skatina sveiką mitybą bei sveikos mitybos įgūdžių formavimą.

16. Lopšelio-darželio vaiko gerovės komisija:

16.1. organizuoja ir koordinuoja prevencinį darbą, švietimo pagalbos teikimą vaikams, auklėtojams, vaikų tėvams (globėjams, rūpintojams), saugios ir palankios vaiko ugdymui aplinkos kūrimą;

16.2. atlieka vaiko specialiųjų ugdymosi poreikių (išskyrus poreikius, atsirandančius dėl išskirtinių gabumų) pirminį įvertinimą ir atlieka kitas su vaiko gerove susijusias funkcijas.

**IV SKYRIUS**

 **BAIGIAMOSIOS NUOSTATOS**

17. Vaikų ugdymosi pasiekimai nuolat stebimi ir analizuojami, todėl iškylantys sunkumai laiku identifikuojami.

18. Bendradarbiaujant pagalbos vaikui specialistams, auklėtojams ir vaiko tėvams (globėjams, rūpintojams) tariamasi dėl ugdymo/si pagalbos teikimo.

19. Lopšelio-darželio darbuotojų bendradarbiavimas, pagalbos teikimo vaikui planavimas, aptarimas ir vertinimas, atsakingas tvarkos vykdymas užtikrina visapusišką pagalbos vaikui įgyvendinimą lopšelyje-darželyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_